b'\n_START_ARTICLE_\nCosworth\n_START_PARAGRAPH_\nCosworth je avtomobilska tovarna, ustanovljena v Londonu leta 1958, ki je specializirana za izdelavo motorjev za potrebe dirkalnikov v moto\xc5\xa1portu. Je dobavitelj motorjev v mnogih dirka\xc5\xa1kih serijah, tudi v reliju in do konca sezone 2006 tudi v Formuli 1. Cosworth ima bazo v Northamptonu, Anglija, tovarno pa ima tudi v Torrancu, Kalifornija (ZDA)._NEWLINE_V prvenstvu Formule 1 v sezoni 2006 je Cosworth dobavljal motorje dvema mo\xc5\xa1tvoma, Williamsu motorje V8 z menjalnikom in potrebno elektroniko, Scuderii Toro Rosso pa motorje V10 z omejevalnikom vrtljajev. S koncem sezone 2006 se je kon\xc4\x8dalo tudi 39-letno sodelovanje Coswortha v Formuli 1, saj v sezoni 2007 nobeno mo\xc5\xa1tvo ne bo dirkalo z njihovimi motorji. Tako Cosworth zapu\xc5\xa1\xc4\x8da Formulo 1 kot drugi najuspe\xc5\xa1nej\xc5\xa1i proizvajalec motorjev v zgodovini \xc5\xa1porta, le Ferrari je zabele\xc5\xbeil ve\xc4\x8d zmag._NEWLINE_Cosworth je bil neko\xc4\x8d pododdelek Forda, zdaj pa je v lasti Geralda Forsytheja in Kevina Kalkhovna.'